b'\n_START_ARTICLE_\nBirut\xc4\x97 Salatkien\xc4\x97\n_START_SECTION_\nBiografija\n_START_PARAGRAPH_\n1969 m. baig\xc4\x97 Liudvinavo vidurin\xc4\x99 mokykl\xc4\x85 ir \xc4\xafstojo \xc4\xaf Vilniaus universiteto Istorijos fakultet\xc4\x85, kur pasirinko Lietuvos istorijos specializacij\xc4\x85. Ta\xc4\x8diau nuo pirmo kurso kiekvien\xc4\x85 vasar\xc4\x85 dalyvavo archeologin\xc4\x97se ekspedicijose (Brodeli\xc5\xa1ki\xc5\xb3 piliakalnis, vadovas Vytautas Daugudis 1970 m.; Varnupi\xc5\xb3 piliakalnis, Pranas Kulikauskas 1971 m.; \xc5\xa0ventoji, Rimut\xc4\x97 Jablonskyt\xc4\x97-Rimantien\xc4\x97 1972 m., 1973 m., Abuora, Smaud\xc5\xbeiai, Ilz\xc4\x97 Loz\xc4\x97 1972 m., 1973 m. ir kt.). Dalyvavo keliose s\xc4\x85jungin\xc4\x97se ir regionin\xc4\x97se student\xc5\xb3 archeolog\xc5\xb3 konferencijose Maskvoje, Mogiliove, Vilniuje. I\xc5\xa1rinkta archeologijos b\xc5\xabrelio pirmininke. 1974 m. apgyn\xc4\x97 diplomin\xc4\xaf darb\xc4\x85 \xe2\x80\x9eLietuvi\xc5\xb3 moter\xc5\xb3 galvos danga ir papuo\xc5\xa1alai II-XII a.\xe2\x80\x9c ir baig\xc4\x97 universitet\xc4\x85, \xc4\xafsigijusi istorik\xc4\x97s, istorijos ir visuomen\xc4\x97s moksl\xc5\xb3 d\xc4\x97stytojos specialyb\xc4\x99. 1983 m. sta\xc5\xbeavosi Ermita\xc5\xbeo muziejaus (Sankt Peterburgas) archeologijos skyriuje._NEWLINE_1974 m. pagal paskyrim\xc4\x85 prad\xc4\x97jo dirbti \xc5\xa0iauli\xc5\xb3 Au\xc5\xa1ros muziejuje Ikitarybinio laikotarpio istorijos (nuo 1989 m. Istorijos) skyriaus ved\xc4\x97ja. 1978 m. pareng\xc4\x97 archeologijos ir istorijos laikotarpio ekspozicij\xc4\x85. 1989 m. jos iniciatyva \xc5\xa0iauli\xc5\xb3 Au\xc5\xa1ros muziejuje \xc4\xafkurtas Archeologijos skyrius, iki 1998 m. jo vadov\xc4\x97, v\xc4\x97liau vyr. muziejinink\xc4\x97. Nuo 1998 m. vasario m\xc4\x97n. \xc5\xa0iauli\xc5\xb3 universiteto \xc5\xa0iaur\xc4\x97s Lietuvos istorijos centro mokslo darbuotoja, nuo 1998 m. rugs\xc4\x97jo m\xc4\x97n. Istorijos katedros asistent\xc4\x97, nuo 2004 m. lektor\xc4\x97._NEWLINE_Nuo 1989 m. Muziejinink\xc5\xb3 tarybos prie Kult\xc5\xabros ministerijos nar\xc4\x97, nuo 1990 m. Lietuvos respublikos kult\xc5\xabros ministerijos muziej\xc5\xb3 ekspert\xc5\xb3 komisijos nar\xc4\x97. 1989 m. viena i\xc5\xa1 Lietuvos muziejinink\xc5\xb3 draugijos organizatori\xc5\xb3 ir jos valdybos nar\xc4\x97. Nuo 1990 m. Lietuvos archeologijos draugijos nar\xc4\x97. Nuo 1994 m. ICOM (Tarptautin\xc4\x97 muziej\xc5\xb3 taryba) nar\xc4\x97, nuo 2002 m. ICOM Lietuvos skyriaus valdybos pirmininko pavaduotoja. 1997\xe2\x80\x932003 m. Lietuvos muziej\xc5\xb3 asociacijos Rinkini\xc5\xb3 mokslinio tyrimo sektoriaus valdybos pirminink\xc4\x97.'